མིའི་ཚེ་སྲོག་གི་རིན་ཐང་ནི་འདུ་ཤེས་ཀྱི་འགུལ་སྐྱོད་ལ་བརྟེན་ནས་བྱུང་གི་ཡོད་ལ།དེ་བཞིན་འདུ་ཤེས་ཀྱི་འགུལ་སྐྱོད་ནི་དགའ་སྡུག་གི་ཚོར་བ་དངོས་དང་འབྲེལ་ནས་བྱུང་གི་ཡོད་པས།མི་ཞིག་གི་དགའ་སྡུག་གང་རུང་གི་ཚོར་བ་དངོས་ནི་ད་གཟོད་རང་ཉིད་འགྲོ་བ་མི་ཞིག་ཡིན་པའི་ཚད་ཤིང་ར་འཕྲོད་བྱེད་ཀྱི་བདེན་དཔང་ལྟ་བུ་ཞིག་ཏུ་ཆགས་ཡོད།བཙན་བྱོལ་སྤྱི་ཚོགས་ཁྲོད་སྙན་ངག་ལ་དགའ་མཁན་ཧ་ཅང་ཉུང་བའི་གནད་ཀྱང་གདོད་མ་ནས་མངའ་བའི་མིའི་བརྩེ་སེམས་དང་ཚོར་ཤེས་སོགས་ཉམས་བཞིན་པའི་མཚོན་རྟགས་ངན་པ་ཤིག་གམ།ཡང་ན་མིའི་ལྷན་སྐྱེས་ཀྱི་དབྱངས་རྟ་འགག་བཞིན་པའི་གནད་དོན་གཞན་ཞིག་ཀྱང་ཡིན་སྲིད།ཏག་ཏག་སྐབས་འདི་འདྲ་ཞིག་ལ་སྒེར་གཅོདཀྱིས་འགན་འཁྲིའི་འདུ་ཤེས་ཤིག་དང་ན་ཟུག་གི་ཚོར་བ་ཞིག་དྲུད་ནས་སླེབས་བྱུང་།སྒེར་གཅོདནི་ཡུལ་གྱར་པའི་འཚོ་གནས་ཤིག་ནས་གཏན་ཚིགས་ཀྱི་རང་གཤིས་སྦྲུམ་པའི་ལོ་ཆུང་སྤྲུལ་སྐུ་ཞིག་གི་མདུན་བསྐྱོད་ཀྱི་ཚོད་ལྟ་ཐེངས་ཤིག་ཡིན་སྲིད་ལ།ས་མཐའི་གྲུ་ཟུར་ཞིག་ན་འཕག་འཚག་བྱེད་ཀྱིན་པའི་མི་སེམས་རློན་པ་ཞིག་གི་ཚོར་སྣང་ལས་བྱུང་བའི་ན་ཟུག་གི་འོ་དོད་དངོས་ཀྱང་ཡིན་པས།